OBSAH

1.	Použité skratky	2
2.	Úvod	2
3.	Legislatíva	3
4.	Inštitucionálna príprava	4
5.	Projekt informačného systému štátnej pokladnice	4
6.	Projekt technickej pomoci financovanej z fondu PHARE	6
7.	Záver	6

1.	
Použité skratky
Agentúra – Agentúra pre riadenie dlhu a likvidity

KTI – komunikačno-technologická infraštruktúra

MF SR – Ministerstvo financií Slovenskej republiky

NBS – Národná banka Slovenska

IS ŠP – informačný systém štátnej pokladnice

RIS – rozpočtový informačný systém

ŠP – Štátna pokladnica

zákon o Štátnej pokladnici - zákon č. 291/2002 Z. z. o Štátnej pokladnici a o zmene a doplnení niektorých zákonov v znení zákona č. 386/2002 Z. z.

zákon o štátnej službe – zákon č. 312/2001 Z. z. o štátnej službe a o zmene a doplnení niektorých zákonov
2.	Úvod
Správa o stave budovania systému štátnej pokladnice, ktorú vláda SR prerokovala v októbri roku 2002 sumarizovala nasledujúce kľúčové aktivity projektu štátnej pokladnice od jeho začiatku v januári roku 2000  do 30. augusta roku 2002:

január 2000 – konštituovanie Útvaru projektu štátnej pokladnice na MF SR ako organizačnej jednotky určenej na prípravu a realizáciu projektu Štátnej pokladnice (začiatok nového projektu štátnej pokladnice)

jún 2000 – schválenie Stratégie vládou SR ako základného rámcového dokumentu projektu Štátnej pokladnice

november 2000 – začatie verejného obstarávania IS ŠP metódou rokovacieho konania so zverejnením

apríl 2001 – začatie projektu prispôsobenia RIS pre potreby Štátnej pokladnice a projektu vybudovania KTI

máj 2002 – definitívne schválenie zákona o Štátnej pokladnici NR SR

1. júla 2002 – nadobudnutie účinnosti zákona o Štátnej pokladnici

apríl 2002 – zrušenie rokovacieho konania so zverejnením na dodávku IS ŠP

júl 2002 – obnovenie procesu výberu dodávateľa informačného systému Štátnej pokladnice odovzdaním požiadavky na predloženie informácií 2 potenciálnym dodávateľom formou rokovacieho konania bez zverejnenia

august 2002 – výber riaditeľa Štátnej pokladnice a Agentúry pre riadenie likvidity a dlhu, ktorý sa však skončil bez výberu vhodného kandidáta

Predložený materiál sa venuje obdobiu od 1. septembra 2002 do 31. decembra 2002 predovšetkým z pohľadu prijatej novej legislatívy, inštitucionálnej prípravy ŠP a Agentúry, realizácie projektu IS ŠP a projektu technickej pomoci financovanej z fondu PHARE.
3.	Legislatíva
Splnomocňovacie ustanovenia zákona o Štátnej pokladnici ukladajú MF SR upraviť podrobnosti niektorých ustanovení zákona vo výnosoch MF SR resp. vyhláške. V ďalšom texte sumarizujeme stav ich prípravy:
•	Výnos Ministerstva financií Slovenskej republiky, ktorým sa ustanovuje spôsob a postup zisťovania zostatkovej ceny majetku štátu v správe klienta Štátnej pokladnice, ktorému vznikla povinnosť odpisovať majetok štátu od 1.1.2003 – vydanie výnosu nadväzuje na Opatrenie Ministerstva financií Slovenskej republiky č. 23340/2002/92, ktorým sa ustanovujú podrobnosti o postupoch  účtovania  a rámcová účtová osnova pre rozpočtové organizácie, štátne fondy, obce, vyššie územné celky, príspevkové organizácie, a niektoré iné právnické osoby, ktorých hlavným predmetom činnosti nie je podnikanie, ktorý bol dňa 17. decembra 2002 prerokovaný a schválený v Stálej pracovnej komisii legislatívnej rady vlády SR pre finančné právo.  Návrh výnosu je po vnútrorezortnom a medzirezortnom pripomienkovom konaní a schválení poradou vedenia MF SR pripravený na odoslanie na prerokovanie v Stálej pracovnej komisii legislatívnej rady vlády SR pre finančné právo s termínom účinnosti 15. januára 2003.
•	Vyhláška  č. 533/2002 Z. z., ktorou sa ustanovuje spôsob a rozsah predkladania informácií o skutočnom stave majetku Štátnej pokladnici – vyhláška nadobudla účinnosť dňa 10. septembra 2002.
•	Výnos Ministerstva financií Slovenskej republiky č. 12475/2002-13,  ktorým sa pre klientov Štátnej pokladnice ustanovuje limit zostatku peňažných prostriedkov v hotovosti v ustanovenom období a spôsob dodržiavania limitu zostatku peňažných prostriedkov v hotovosti – výnos nadobudol účinnosť dňa 10. septembra 2002.
•	Výnos Ministerstva financií Slovenskej republiky, ktorým sa vykonávajú niektoré ustanovenia zákona č. 291/2002 Z. z. o štátnej pokladnici a o zmene doplnení niektorých zákonov – tento výnos zatiaľ nebol vydaný, pretože rozpočet klienta Štátnej pokladnice bude využijúc ustanovenia § 23 zákona o Štátnej pokladnici realizovaný prostredníctvom NBS resp. doteraz platným spôsobom u tých klientov, ktorí nemajú účty zriadené v NBS. Za týmto účelom bola pripravená rámcová zmluva medzi NBS a MF SR o podmienkach vedenia účtov a vykonávania korunového platobného styku pre klientov Štátnej pokladnice v Národnej banke Slovenska, ktorá bude podpísaná do konca roku 2002. Vydanie výnosu sa predpokladá v mesiaci apríl 2003.
4.	Inštitucionálna príprava
Zákon o Štátnej pokladnici upravuje vznik a postavenie Štátnej pokladnice a vznik a postavenie Agentúry pre riadenie dlhu a likvidity. Obidve organizácie de-iure vznikli ako štátne rozpočtové organizácie svojím rozpočtom napojené na štátny rozpočet prostredníctvom rozpočtovej kapitoly MF SR k 1. júlu 2002. Faktický vznik obidvoch organizácií je však podmienený právnymi krokmi, ktoré môže vykonať len ich štatutárny zástupca - riaditeľ.

Výberové konania na obidvoch riaditeľov v súlade so zákonom o štátnej službe zorganizoval Úrad pre štátnu službu na prelome augusta a septembra 2002. Ani jedno však nebolo úspešné – do výberového konania na riaditeľa Agentúry sa neprihlásil nikto a výberové konanie na riaditeľa ŠP neabsolvoval úspešne ani jeden z troch prihlásených uchádzačov.

Opakované výberové konania v súlade so zákonom o štátnej službe zorganizoval Úrad pre štátnu službu na prelome októbra a novembra. Víťazom výberového konania na riaditeľa ŠP sa stal pán Dušan Jurčák a víťazom výberového konania na riaditeľa Agentúry pán Daniel Bytčánek.

Tým bola naplnená základná podmienka vzniku ŠP a Agentúry a ich kreovanie je možné očakávať v januári roku 2003.
5.	Projekt informačného systému štátnej pokladnice
Technická realizácia systému štátnej pokladnice je nevyhnutnou podmienkou jeho fungovania. Systém bol navrhnutý tak, aby nevyžadoval priamy kontakt s klientom, komunikácia (s výnimkou úzko vymedzenej  predbežnej  kontroly) sa bude uskutočňovať výlučne prostredníctvom informačného systému.

Zmluva na dodávku IS ŠP bola dňa 2. októbra 2002 po predchádzajúcom rokovacom konaní bez zverejnenia podpísaná s firmou Hewlett-Packard Austria, pričom rozpočtové náklady za roky 2002 a 2003 predstavujú sumu 1.280.232.154,50 Sk. Projekt bude v súlade so zmluvou v plnom rozsahu funkčný a odovzdaný do konca roku 2003.

V ďalšom texte uvádzame kľúčové etapy projektu:
1/ analýza a špecifikácia: október 2002 – december 2002
Cieľom tejto etapy je vykonať funkčnú analýzu a špecifikáciu jednotlivých funkčných modulov informačného systému.

2./ príprava technickej infraštruktúry: október 2002 – február 2003, systémového softvéru a softvéru pre správu IS ŠP: október 2002 – október 2003
Cieľom tejto etapy je dodať a uviesť do prevádzky technickú infraštruktúru (hardvér) IS ŠP, systémový softvér a softvér pre správu IS ŠP.

3./ dodávka modulu Riadenie likvidity a dlhu: november 2002 – marec 2003, dodávka modulu Riadenie výdavkov: november 2002 – máj 2003, dodávka modulu Vedenie účtov: november 2002 – október 2003, dodávka modulu Platobný styk: november 2002 – apríl 2003, dodávka modulu Účtovníctvo: november 2002 – apríl 2003, dodávka modulu Finančné plánovanie: máj 2003 – september 2003, dodávka modulu Riadenie hmotného a nehmotného majetku: máj 2003 – september 2003, dodávka modulu Výkazníctvo: február 2003 – september 2003,
Cieľom tejto etapy je dodať, implementovať a odovzdať do rutinnej prevádzky vymenované moduly ako funkčné moduly IS.

4./ bezpečnostný projekt: október 2002 – október 2003
Bezpečnostný projekt zahŕňa:
-	analýzu rizík – výsledkom bude vypracovanie Katalógu funkčných rizík systému ŠP,
-	vypracovanie Bezpečnostného projektu,
-	dodávku produktov bezpečnosti,
-	fyzickú bezpečnosť,
-	logickú bezpečnosť,
-	správu infraštruktúry, systémov a aplikácií.

5./ ukončenie projektu: október 2003 – december 2003.

V súčasnosti je v etape pripomienkovania výstup z etapy Analýza a špecifikácia, finalizuje sa príprava pilotnej technickej infraštruktúry tak, aby sa vytvorili predpoklady pre začatie pilotného projektu vo februári roku 2003.

Paralelne s projektom IS ŠP prebieha projekt prispôsobenia RIS pre potreby ŠP a finalizuje sa projekt prípravy KTI, ktorá zabezpečí komunikáciu medzi centrálnou ŠP a klientom z ktoréhokoľvek miesta na území SR.
6.	Projekt technickej pomoci financovanej z fondu PHARE
Projekt štátnej pokladnice je podporený aj prostredníctvom technickej – expertnej pomoci a z menšej časti pomoci vo forme dodávky hardvéru pre IS ŠP zo strany fondu PHARE.

V rámci Finančného memoranda 2000 boli na projekt Štátnej pokladnice v rámci programu Support to new Budget Procedure/ State Treasury vyčlenené finančné prostriedky vo výške 4 milióny EUR v štruktúre 3 milióny EUR na technickú pomoc a 1 milión EUR na nákup výpočtovej techniky. Suma 3 milióny EUR bola následne znížená o 700 tis. EUR, pričom táto bola presunutá na projekt prípravy platobného monitorovacieho systému EU fondov.

Projekt technickej pomoci je v súčasnosti nakontrahovaný a bude realizovaný prostredníctvom firmy Schlumberger Sema z Belgicka. Projekt sa začal v decembri roku 2002 a skončí sa v decembri roku 2003. Počas tohto obdobia budú zahraniční aj lokálni experti participovať predovšetkým pri riešení detailných odborných problémov pri realizácii projektu IS ŠP v súlade so schváleným zadaním (Terms of Reference) a pri kreovaní Agentúry.

Nákup výpočtovej techniky bol zrealizovaný prostredníctvom firmy EMM, spol. s r. o. Bol dodaný hardvér, ktorého dodávka doplnila projekt realizovaný prostredníctvom firmy Hewlett-Packard a tento je v súčasnosti nainštalovaný. Dodané tiež bolo predĺženie podpory pre databázové softvérové licencie ORACLE a prostredie Lotus Notes.
7.	Záver
Projekt štátnej pokladnice v súčasnosti prebieha v rámci termínov ustanovených zákonom o štátnej pokladnici a zatiaľ sa nevyskytli problémy, ktoré by ohrozili konečný termín jeho spustenia do rutinnej prevádzky – 1. januára 2004.